৪ ডিসেম্বর জমায়েত, তার আগেই কমিশনকে কড়া হুঁশিয়ারি BLO-দের

ওয়েব ডেস্ক: চলছে এসআইআর (SIR), কিন্তু তার মাঝেই নির্বাচন কমিশনের (Election Commission) দফতরের সামনে অবস্থান বিক্ষোভ চালিয়ে যাচ্ছেন রাজ্যের বুথ লেভেল অফিসাররা (BLO)। বুধবারও সিইও দফতরের সামনের ছবিটা খুব একটা বদলায়নি। আর এবার কমিশনকে বড় বার্তা দিলেন বিএলওরা। রাজ্যে বিএলও মৃত্যু নিয়ে বড় বার্তা দিলেন বুথ লেভেল অফিসাররা।

আগামী ৪ ডিসেম্বর বিএলও’দের জমায়েত হতে চলেছে। সেই জমায়েতে সমাজের সমস্ত স্তরের মানুষকে আহ্বান জানানো হবে বলে জানান বিএলও’রা। শুধু তাই নয়, সেখানে মৃত বিএলও’দের পরিবারের সদস্যদেরও আমন্ত্রণ জানানো হবে বলে জানানো হয়েছে তাঁদের তরফে।

আরও পড়ুন: কমিশনের বাইরে BLO-দের বিক্ষোভ, সুপ্রিম মামলায় এবার কী হবে?

একাধিক বিষয়ে এখনও ক্ষোভ রয়ে গিয়েছে বুথ লেভেল অফিসারদের মধ্যে। বিশেষ করে এসআইআর-এর কাজ করতে গিয়ে প্রাণ হারানো বিএলও’দের কপালে উলেক্ষা জুটেছে বলে অভিযোগ করেছেন তাঁরা। বিক্ষোভরত বুথ লেভেল অফিসারদের অভিযোগ, মৃত বিএলও’দের পরিবারকে ক্ষতিপূরণ এবং চাকরি দেওয়ার বিষয়ে এখনও কোনও সুরাহা হয়নি। সেই সঙ্গে তাঁরা এও হুঁশিয়ারি দেন যে, ক্ষতিপূরণের দাবিতে তাঁরা হাইকোর্ট এবং সুপ্রিম কোর্টের দ্বারস্থ হবেন।

এদিকে বিএলও’দের উপর অস্বাভাবিক কাজের চাপ ও মৃত্যুর ঘটনার অভিযোগ আগেই সুপ্রিম কোর্টের দৃষ্টি আকর্ষণ করেছে। দেশের নতুন প্রধান বিচারপতি সূর্য কান্তের বেঞ্চে গত বুধবার এসআইআর–সম্পর্কিত মামলাটি শুনানিতে ওঠে। বিচারপতি জয়মাল্য বাগচীও এজলাসে উপস্থিত ছিলেন। মামলাটি পুনরায় মামলাটি শুনবে বৃহস্পতিবার।